Tuffɣa d ucali ɣer ugama
Acḥal i telha tuffɣa d ucali ɣer idurar akked tẓegwa di tmurt leqbayel, di tefsut D tameɣra n ugamma. Anda tmuqleḍ, ad att waliḍ tizegzewt, ccbaḥa n yimɣan d isekla, ccbaḥa n yifrax d ifertteta, ccbaḥa n ijeǧigen i yettraḥen mbeɛid…Di tefsut, agama yettuɣal d amedyaz, yettmeslay s ccbaḥa, ma d kečč ay amdan susem, semḥes, ldi mliḥ allen-ik akken ad att lemmdeḍ tamedyazt. Semḥes i wefrux, semḥes, i waman… Muqel aferṭṭeṭu amek i yetturar d ijeǧigen… Muqel idurar…Ldid mliḥ ul-ik akken ad yeḥulfu s ccbaḥa.Degger uguren ɣer weɛrur-ik, ldi mliḥ turin-ik akken ad atent ččareḍ s lhawa yeṣfan, ad att degreḍ lhawa n temdint i yeččuren d dexan akked lewsex.
Acḥal i ferḥeɣ ticki id nesuddes tuffɣa ɣer wedrar neɣ tizgi. Sbeḥ zik ad a nemlil ɣer tɣiwant n Buzgan.
Nettemlil s ttawil n Ugar Net, n tilifun neɣwa yeqqar i wa. Tikwal, aṭas iɣermanen id yettarran i tiɣri (irgazen, tilawin, arrac, tiqcicin), tikwal d agraw amectuḥ kan.
Yal amdan yettrusu-d iselsa iwatan i tikli deg wedrar neɣ di tezgi. Yal yiwen ad yawi yid-s aɛewin s daxel usegres.Llan widan id yettawin allalen uẓawan: tagiṭart, abendayer… akken ad aɣ-d-ccnun mi ara nesgunfu.Llan daɣan imedyazen id yettawin tamedyazt.
A nebdu tikli s lferḥ ameqran. Nttezi ɣef yidurar n ǧerǧer akked Ukefadu am yigudar war tuggdi. Nettruḥ ɣer imedqan ineflen d ccbaḥa. Gar imedqan yelhan, zemreɣ ad adreɣ kra deg-sen: Ccriɛa, Aswel, Wanari, Agelmim Aberkan, lɛinṣer n Zzan, Agelmim Imseganen, Tikjda, Tigzirt,Lala Khdidja, Tamgut…
Aṭas n lfayda ay ssɛant tuffɣiwin-agi, imi tteddun isdawanen, imusnawen, iselmaden….
Di tazwara, tuffɣa telha i tezmert n wemdan, d addal, deg-s amdan yezmer ad yelḥu azal n 20 ikilumitren war ma iḥulfa s ɛeggu.
Deg-s daɣen tukksa n lxiq. Imdanen lemmden ɣer wiyaḍ, ttbeddilen tiktiwin, ttawin-d timusniwin sɣur wiyaḍ.
Abeḥri n tezgi yesgunfuy tafekka n wemdan. Win yeɛɣan, yebɣa ad yesteɛffu, ad iruḥ ɣer wedrar neɣ tizgi, ulac akk acu iten yiffen.
Ad yuɣal wemdan d amaynut, allaɣ-is d afessas, ad yeḥulfu s ccbaḥa n tudert .
Sghur Hemmar Bussaed
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn